Document ID: 31988R1337

*****
ΚΑΝΟΝΙΣΜΟΣ (ΕΟΚ) αριθ. 1337/88 ΤΗΣ ΕΠΙΤΡΟΠΗΣ
της 17ης Μαΐου 1988
για τροποποίηση του κανονισμού (ΕΟΚ) αριθ. 3061/84 για λεπτομέρειες εφαρμογής του καθεστώτος ενίσχυσης στην παραγωγή ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1098/88 (2), και ιδίως το άρθρο 5 παράγραφος 5,
Εκτιμώντας:
ότι με τον κανονισμό (ΕΟΚ) αριθ. 892/88 (3) τροποποιήθηκε ο κανονισμός (ΕΟΚ) αριθ. 2261/84 του Συμβουλίου της 17ης Ιουλίου 1984 για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου (4)· ότι οι οργανώσεις των παραγωγών έχουν ιδίως απαλλαγεί από ορισμένα καθήκοντα ελέγχου· ότι πρέπει κατά συνέπεια να προσαρμοστεί ανάλογα ο κανονισμός (ΕΟΚ) αριθ. 3061/84 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 3818/85 (6), καταργώντας τις διατάξεις του κανονισμού αυτού που δεν εφαρμόζεται πλέον· ότι πρέπει να προσδιοριστούν οι λεπτομέρειες κατανομής των ποσών που προκύπτουν από την κράτηση επί της ενίσχυσης που αναφέρεται στο άρθρο 20δ του κανονισμού αριθ. 136/66/ΕΟΚ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3061/84 τροποποιείται ως εξής:
1. Στο άρθρο 1 παράγραφος 2, το στοιχείο στ) διαγράφεται.
2. Στο άρθρο 4, η παράγραφος 2 διαγράφεται.
3. Στο άρθρο 8, οι παράγραφοι 1 και 2 αντικαθίστανται από το ακόλουθο κείμενο:
«1. Πριν από την αρχή κάθε περιόδου, με βάση τις προβλέψεις σχετικά με το ολικό ποσό της κράτησης επί της ενισχύσεως που αναφέρεται στο άρθρο 20δ του κανονισμού αριθ. 136/66/ΕΟΚ, και μέσα στα όρια, για κάθε κράτος μέλος, των προβλεπόμενων πόρων, καθορίζονται:
α) το μοναδιαίο ποσό που χορηγείται στις ενώσεις για κάθε μέλος των οργανώσεων παραγωγών που την αποτελούν·
β) το μοναδιαίο ποσό που χορηγείται στις οργανώσεις των παραγωγών για κάθε μεμονωμένη αίτηση ενίσχυσης που υποβάλλεται.
Το υπόλοιπο του ποσού της κράτησης επί της ενίσχυσης που αναφέρεται στο άρθρο 20δ του κανονισμού αριθ. 136/66/ΕΟΚ κατανέμεται μεταξύ των οργανώσεων των παραγωγών συναρτήσει της ποσότητας ελαιολάδου για την οποία έχει χορηγηθεί η ενίσχυση μέσω κάθε οργάνωσης.
Με την επιφύλαξη του άρθρου 11 παράγραφος 3 του κανονισμού (ΕΟΚ) αριθ. 2261/84, στην περίπτωση κατά την οποία μία ένωση, αφού εκπληρώσει όλα τα καθήκοντα που προβλέπονται από την κοινοτική νομοθεσία, δεν έχει χρησιμοποιήσει πλήρως το ποσό που προκύπτει από τη χρηματοδότηση που αναφέρεται στο στοιχείο α), πρέπει να κατανείμει το υπόλοιπο μεταξύ των οργανώσεων παραγωγών που την αποτελούν συναρτήσει του αριθμού των μελών των οργανώσεων αυτών.»
4. Στο άρθρο 8 παράγραφος 4, η δεύτερη περίπτωση αντικαθίσταται από το ακόλουθο κείμενο:
«- όσον αφορά τις οργανώσεις, 80 % του ποσού που προκύπτει από την εφαρμογή της παραγράφου 1 στοιχείο β) στον αριθμό των προβλεπομένων αιτήσεων».
5. Στο άρθρο 8, οι παράγραφοι 3 και 4 γίνονται παράγραφοι 2 και 3 αντιστοίχως.
6. Στο άρθρο 11, η παράγραφος 4 διαγράφεται.
7. Στο άρθρο 11 παράγραφος 5, οι όροι «και 4» διαγράφονται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαΐου 1988.

Labels: 7
17
19
6